Напомена:

Подаци о инвалидитету добијени су на основу одговора испитаника на питања о томе да ли имају потешкоће у обављању свакодневних активности због проблема са:

1. видом (и поред употребе наочара),
2. слухом (и поред употребе слушног апарата),
3. ходом или пењањем степеницама,
4. памћењем/концентрацијом,
5. самосталношћу при одевању, исхрани и одржавању личне хигијене и
6. комуникацијом (говор, међусобно разумевање лица и околине)

На свако од постављених питања лице је могло да се изјасни да: (1) нема потешкоћа, (2) има мало потешкоћа, (3) има много потешкоћа, (4) потпуно је онемогућено у обављању свакодневних активности и (5) не жели да одговори.

**Становништво старо две и више година према статусу инвалидитета**

У колони „Особе са инвалидитетом“ приказан је укупан број лица старости две и више година која, услед најмање једног од наведених проблема, имају много потешкоћа или су потпуно онемогућена у обављању свакодневних активности.

У колони „Особе без инвалидитета“ приказан је укупан број лица за која је на свако од постављених питања добијен одговор да немају потешкоћа или да имају мало потешкоћа.

У колони „Особе чији је статус непознат“ приказан је укупан број лица која нису желела да одговоре ни на једно од постављених питања, као и укупан број лица за које подаци нису прикупљени.

**Особе с инвалидитетом старе две и више година према врсти проблема**

Збир колона у табели не даје укупан број особа с инвалидитетом, с обзиром на то да једно лице може да има потешкоће у обављању свакодневних активности због два или више различитих проблема.